**แบบถอดประสบการณ์การเรียนรู้ด้านเทคนิคการขอทุนวิจัย**

**1. ชื่อ-สกุล ผู้เล่าเรื่อง ผศ.พิศิษฐ์ นามจันทรา**

**2. ชื่อ-สกุล ผู้บันทึก ดร.กันทิมา ชูแสง**

**3. บทบาท หน้าที่และความรับผิดชอบของผู้เล่าเรื่อง**

ภาระงานหลัก คือ อาจารย์ประจำรายวิชาเคมีคลินิก

ภาระงานรอง คือ รับผิดชอบการฝึกงานรายวิชาเคมีคลินิก  
 รับผิดชอบทบทวนรายวิชาเคมีคลินิกสำหรับสอบใบประกอบวิชาชีพ  
 ทบทวนรายวิชาสำหรับการสอบ comprehensive exam

**4. ชื่อเรื่องที่เล่า**

เทคนิคการขอทุนวิจัยจากแหล่งทุนภายนอก

**5. บริบท หรือความเป็นมาของเรื่องที่เล่า**

เนื่องจากการทำงานวิจัย เป็นหนึ่งในภาระหน้าที่หลักของอาจารย์ ที่ต้องมีการทำงานวิจัยเพื่อเป็นส่วนหนึ่งของกระบวนการพัฒนาองค์ความรู้ ปัจจัยหนึ่งที่ทำให้การทำงานวิจัยมีโอกาสประสบความสำเร็จสูงคือ การได้รับทุนวิจัย โดยเฉพาะทุนวิจัยจากองค์กรภายนอก ซึ่งเป็นแหล่งทุนวิจัยที่มีการแข่งขันสูง การได้รับทุนวิจัยจากภายนอกจึงเป็นข้อบ่งชี้อย่างหนึ่งว่า เรื่องที่ผู้วิจัยเสนอไปเป็นเรื่องที่น่าสนใจ มีโอกาสนำไปใช้ประโยชน์ได้จริง เทคนิคการเขียนขอทุนวิจัย เพื่อให้ผู้พิจารณาทุนเล็งเห็นถึงความสำคัญของเรื่องทีทำวิจัยจึงมีความสำคัญและต้องอาศัยประสบการณ์สูง

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

การเขียนโครงร่างเพื่อให้ได้รับทุนวิจัยมีลักษณะดังนี้

1) ศึกษาหลักเกณฑ์การขอทุนวิจัยให้ชัดเจน เนื่องจากแหล่งทุนต่างๆ อาจมีวัตถุประสงค์ในการให้ทุนที่แตกต่างกันไป ซึ่งกรณีงานวิจัยที่เสนอมีความสอดคล้องกับความต้องการของแหล่งทุน โอกาสที่จะได้รับทุนจะเพิ่มขึ้น

2) ตั้งสมมุติฐานที่ชัดเจน มีรายละเอียดที่อ่านเข้าใจง่าย และมีวัตถุประสงค์ ประโยชน์การนำไปใช้ที่สอดคล้องกับสมมุติฐานที่ได้ตั้งไว้ และมีบูรณาการของเนื้อหาความรู้

3) มีงบประมาณและระยะเวลาในการทำวิจัยที่เหมาะสม

4) มีสถานที่ในการทำวิจัย และกลุ่มตัวอย่างที่เหมาะสม หากมีการทำวิจัยในมนุษย์ต้องมีเอกสารด้านจริยธรรมจากหน่วยงานต้นสังกัด เพื่อยืนยันว่าได้รับอนุญาตให้ทำการทดลองในมนุษย์ได้

5) นำเสนอในรูปแบบที่แหล่งทุนวิจัยระบุไว้

**7. เทคนิคหรือกลยุทธ์ที่ทำให้สำเร็จ**

การเขียนขอทุนวิจัยต้องมีการวางกลยุทธ์ที่ดี โดยมีการตั้งคำถามว่าจะทำอะไรและอย่างไร หากเป็นการทำวิจัยพื้นฐานเพื่อใช้พิสูจน์ปรากฏการณ์ใดๆ มักมีโอกาสได้รับการสนับสนุนน้อย เนื่องจากเป็นงานวิจัยที่มีผู้ศึกษาจำนวนมาก การแข่งขันสูง ดังนั้นจึงควรเลือกทำงานวิจัยที่เป็นประเด็นที่สังคมกำลังต้องการนำไปใช้ในการแก้ไขปัญหาที่เกิดขึ้น จะทำให้ได้รับการสนับสนุนง่ายกว่า และที่สำคัญผู้วิจัยยังต้องแสดงให้แหล่งทุนเชื่อว่า เมื่อได้รับทุนวิจัยแล้ว ผลงานที่ได้สามารถนำไปใช้ประโยชน์ได้จริง

การเข้าถึงแหล่งทุนทำได้โดย พยายามติดตามการประกาศต่างๆ จากแหล่งทุนทั้งทางเว็บไซต์และการประกาศจากทางหน่วยงานต้นสังกัด หรือการศึกษางานของผู้ที่เคยได้รับการสนับสนุนทุนจากแหล่งทุนที่เราสนใจ เพื่อใช้เป็นแนวทางในการเขียนเสนอขอทุนเพื่อให้ได้รับการสนับสนุน หรือปรึกษาผู้ที่เคยได้รับทุนสนับสนุน หรือข้อมูลภายในจากแหล่งทุน โดยการศึกษาจากนโยบายของแหล่งทุนว่ามักจะให้ทุนสนับสนุนงานวิจัยประเภทใด

การสร้างเครือข่ายถือเป็นปัจจัยสำคัญอย่างหนึ่งในการทำวิจัยและการขอทุนวิจัยในอนาคต การสร้างเครือข่ายเกิดขึ้นได้หลายแบบ เช่น นักวิจัยอาจสร้างเครือข่ายโดยการประชาสัมพันธ์ผลงานของตนเองโดยการนำเสนอในที่ประชุม เมื่อได้รับโอกาสให้ไปบรรยายหรือเป็นวิทยากรที่สถาบันอื่น รวมทั้งหาโอกาสพบปะพูดคุยกับนักวิจัยคนอื่นๆ ที่มีการทำงานวิจัยในเรื่องที่เกี่ยวเนื่องกันทุกครั้งที่มีโอกาส สำหรับงานวิจัยที่เคยเสนอขอทุนวิจัยแต่ได้รับการปฏิเสธ นักวิจัยควรเก็บโครงการวิจัยเหล่านั้นมาทำการแก้ไขให้ดีขึ้นแล้วนำเสนอใหม่ และที่สำคัญควรเขียนโครงการวิจัยล่วงหน้าไว้หลายๆ โครงการ เพื่อที่ว่าเมื่อถึงเวลาเปิดรับสมัครให้ขอทุน จะได้นำเสนอขอทุนได้ทันที การเขียนขอทุนวิจัยไว้ล่วงหน้ายังมีข้อดีที่ว่า มักเป็นโครงงานที่มีคุณภาพมาก เพราะได้ใช้เวลาทบทวนและเขียนเป็นเวลานาน ทำให้มีโอกาสได้รับการสนับสนุนมากกว่างานที่เร่งเขียนให้ทันกำหนดการปิดรับสมัครในแต่ละรอบ

8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น (ที่ไม่ใช่ผู้เล่า)

1) ขอบคุณทีมวิจัยที่มีความพร้อมและเสียสละในการทำงาน

2) ขอบคุณคณะฯ ที่เปิดโอกาสให้ไปประชุม update ข้อมูลงานวิจัย ตลอดจนได้มีโอกาสไปเสนอผลงานวิจัย

9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา/อุปสรรคดังกล่าว

เนื่องจากทุนวิจัยจากแหล่งทุนภายนอกมักมีข้อจำกัดในการให้ทุนวิจัยกับมหาวิทยาลัยเอกชน การเขียนขอทุนวิจัยจึงต้องมีลักษณะเป็นการทำวิจัยร่วมหรือมีที่ปรึกษาเป็นผู้ทรงคุณวุฒิในหน่วยงานของรัฐ

10. ผลลัพธ์ หรือความสำเร็จที่เกิดขึ้นคือ

งานวิจัยมีคุณภาพและมีข้อมูลเพียงพอที่จะตีพิมพ์ในวารสารระดับนานาชาติได้

11. การเรียนรู้ของผู้เล่าเรื่องจากประสบการณ์ความสำเร็จดังกล่าว

มีการพัฒนารูปแบบการเขียนขอทุนวิจัยและการแสวงหาแหล่งทุนวิจัย

12. สมรรถนะ (ความรู้ ทักษะ หรือทัศนคติ) ของผู้เล่าเรื่อง

มีความเข้าใจและความชำนาญในการขอทุนวิจัย

13. ผลงานเชิงประจักษ์ของผู้เล่าเรื่อง คือ

ได้รับทุนวิจัยจาก สสส. และผลงานวิจัยได้รับการตีพิมพ์จากวารสารนานาชาติ